“สำนักนายกฯ” ตั้งคณะทำงาน-ที่ปรึกษา ตรวจสอบใช้เงินกู้ เยียวยา “โควิด” ฟื้นฟูศก.
“สำนักนายกรัฐมนตรี” ตั้งคณะทำงาน-ที่ปรึกษา ตรวจสอบใช้เงินกู้ เยียวยา “โควิด” ฟื้นฟูศก. ให้มีความโปร่งใส ตรวจสอบได้
“สำนักนายกรัฐมนตรี” ตั้งคณะทำงาน-ที่ปรึกษา ตรวจสอบใช้เงินกู้ เยียวยา “โควิด” ฟื้นฟูศก. ให้มีความโปร่งใส ตรวจสอบได้
16 ก.ค. 2563

นายธนพร ศรียากูล ที่ปรึกษาคณะทำงานประสานงานข้อเสนอโครงการองค์กรภาคประชาชนผ่านหน่วยงานของรัฐเพื่อขอใช้เงินกู้สำหรับแก้ไขปัญหา เยียวยา และฟื้นฟูเศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 (โควิด-19) เปิดเผยว่า เมื่อวันที่ 14 ก.ค.ที่ผ่านมา สำนักนายกรัฐมนตรีได้ประกาศแต่งตั้งคณะทำงานพร้อมคณะที่ปรึกษาฯ เพื่อรองรับการบริหารจัดการเงินกู้ของภาครัฐที่กระทรวงการคลังกู้มาเพื่อใช้ในการเยียวยาฟื้นฟู เศรษฐกิจและสังคมได้รับผลกระทบโควิด-19 ให้มีความโปร่งใส ทั่วถึง และเป็นธรรม เป็นไปตามระเบียบของทางราชการและตรวจสอบได้
ทั้งนี้ คณะที่ปรึกษาและคณะทำงานฯ จะมีหน้าที่ในการกำหนดกรอบแนวทางการเสนอโครงการจากภาคประชาชน และประสานงานกับองค์กรภาคประชาชนและกระทรวงที่เกี่ยวข้อง เพื่อช่วยนำเสนอโครงการขององค์กรภาคประชาชนผ่านหน่วยงานของภาครัฐที่เหมาะสม ตามขั้นตอนที่กำหนดไว้ในระเบียบสำนักนายกรัฐมนตรีว่าด้วยการดำเนินการตามแผนงานหรือโครงการภายใต้พระราชกำหนดให้อำนาจกระทรวงการคลังกู้เงินฯ และสามารถเชิญหน่วยงานของรัฐที่เกี่ยวข้องเข้าร่วมประชุมเพื่อเสนอความเห็นในส่วนที่เกี่ยวข้อง เพื่อให้ภาคประชาชนและภาคประชาสังคมสามารถเข้าถึงและนำงบประมาณส่วนที่เป็นเงินกู้นี้ไปใช้ได้อย่างเหมาะสม เป็นธรรมและเกิดประโยชน์แก่ประชาชนอย่างแท้จริง
สำหรับคณะทำงานฯ ชุดดังกล่าว มีปลัดสำนักนายกรัฐมนตรี รองเลขาธิการสภาพัฒนาการเศรษฐกิจและสังคมแห่งชาติ และผู้เชี่ยวชาญในภาคประชาสังคมร่วมเป็นคณะที่ปรึกษา มีผู้ทรงคุณวุฒิพิเศษประจำสำนักนายกรัฐมนตรีเป็นประธานคณะทำงาน และผู้แทนจากสภาพัฒนาการเศรษฐกิจและสังคมแห่งชาติเป็นรองประธาน และมีตัวแทนจากกระทรวงการพัฒนาสังคมและความมั่นคงของมนุษย์ ผู้แทนกระทรวงเกษตรและสหกรณ์ ผู้แทนกระทรวงทรัพยากรธรรมชาติและสิ่งแวดล้อม และผู้แทนจากสำนักแผนและกิจการพิเศษ สำนักงานปลัดสำนักนายกรัฐมนตรี ตลอดจนตัวแทนผู้เชี่ยวชาญจากหน่วยงานที่เกี่ยวข้องร่วมเป็นคณะทำงานด้วย